2020 елда без нинди булырбыз? (Сораштыру)

	Россия халкы киләчәккә өмет белән карый. Аның 43 проценты фикеренчә, 2020 елга Россия “бөек һәм чәчәк атучы” илгә әвере лергә тиеш. Бөтенроссия җәмәгатьчелек фикерен өйрәнү үзәге үткәргән сораштыру нәтиҗәләре әнә шул хакта сөйли. 	 Респон дентларның тагын 11 проценты фикеренчә исә, ил “тормыш дәрәҗәсе югары булган дәүләткә” әвере лергә тиеш. Халыкның 28 проценты фикеренчә, ки ләчәктә Россиядә “үз гражданнарын кайгырту” идеясе көчле булачак. Россия леләрнең 24 проценты исә, гомумән, киләчәк турында уйланмый. Ә сезнең фикерегезчә, 2020 елда Россия нинди булачак?

Айрат РАХМАНКУЛОВ,Түбән Кама адвокатлар кон­торасы җитәкчесе, юридик фәннәр докторы:

– 2020 елда түгел, бер елдан Россиядә нинди үзгә­решләр булачагын да әйтә алмыйм. Хәзер илдә халыкны берләштерәчәк кыйм­мәт­ләр эзләү чоры бара. Путин үзенең чыгышларында берничә тапкыр мил­лилек­кә, дингә әйлә­неп кайтырга чакырды. Сталин да заманында, православ чиркәве немецларны җи­ңүдә ярдәм итә­чәк, дип уйлаган. Бәлки, 10-15 елдан Россиядә нәкъ менә дини, әхлакый кыйм­мәт­ләргә игъ­тибар артыр. Pussy Riot, “Мөселманнар гыйффәт­сезлеге” кебек про­вокация­ләр дә булмый калмас анысы. Халык фикере шул кадәр каршылыклы, бер чиктән икенче чиккә ташлана. Бәлки, динилек аны бераз тынычландырып җи­бә­рер.

Елена МИХЕЕВА, Алабуга дәүләт тарихи-архитек­тур һәм мәдәни музей-тыюлыгы хезмәткәре:

– Халыкның үзләрен ха­кимияттән аерып каравына, пессимистик фаразларына шаккатам. Үләбез, бе­тәбез, дип мыгырданалар. Россия­нең киләчәге бүген­ге укучылар һәм студентлар тарафыннан салына. Шуңа аларга тормышка карашларын үзгәртергә, үз­ләренең әһә­миятен танырга вакыт. Юкса аларга ниш­ләргә кирәкле­ген бү­тән­нәр күрсәтеп торачак. Янәсе, менә сиңа су һәм ипи, кушылган эшне эшлә, артыгын сорама. Шәхес булырга кирәк. Ул вакытта һәркем, аерым һәм тулаем алганда, Россия яхшы яшәя­чәк. Хә­зерге тормышыбыздан ка­нәгать, киләчәктә тә начар яшәмәбез, дип уйлыйм.

Роберт БАРИЕВ, Татарстан Социаль-икътисадый тикшеренүләр үзәге белгече:

– Мәктәпкә 5 яшьтән йөри башлаячаклар – замана балалары тәпи йөреп киткәч үк саный, укый бе­лергә тиеш, дип уйлый бит хәзерге әти-әниләр. Мө­гаен, эш вакыты да 14 сә­гать­кә җиткерелер – белем бирү системасы тү­ләүле нигезгә күчсә, бала мәктәп­кә йөргән өчен дә түлисе була ич. Моның өчен күп эшләргә кирәк. Кытай халкы безне тулысынча басып алачак. Инде хәзер үк Татарстан районнарына да күпләп күченә башладылар. Миңа калса, әлеге сорауны үзенә һәр­кем би­рер­гә һәм 10 елдан соң илдә яхшы яшәү өчен кулыннан килгән бар нәр­сәне эшләргә тиеш.

Илнар ТӨХВӘТУЛЛИН, журналист:

– Бу илдә һаман да хәл ителми торган мәңгелек бер проблема бар – коррупция. Ул илнең матди һәм рухи үсешен тоткарлый, җәм­гыятьтәге катлаулар арасындагы упкынны тирә­нәй­тә, хакимияткә ыша­­нычны киметә бара. Әгәр дә Путин хакимияте ул проблеманы хәл итәр­лек эш күрсәтсә, 2020 елга ка­дәр дә Россия белән идарә итәчәк. Юк икән, бернинди модернизация үт­кәрү мөмкин түгел. Илне чимал сатуга бәйле­лек­тән дә коткарып булмаячак, чөнки 7-10 елдан соң дөньяда яңа төр энергия чыганакларына күчмәсләр, дип әйтеп булмый. Ә рухи торышка килгән­дә, ул хакта уйларга да куркыныч.  

Ватаным Татарстан

	№ 99 | 30.06.2013	


